Paartjie saam met Amerikaanse vriend op N4 beroofN4-weegbrug buite Mooinooi, Noordwes (Foto verskaf aan Maroela Media) “Toe hy die geweer oorhaal, het ek besef ek kan nie nou enige kanse waag nie. Ek het my hande in die lug gegooi en oorgegee.” Só vertel ŉ 26-jarige man van Ladybrand in die Vrystaat wat anoniem wil bly. Hy, sy meisie (22) en hul Amerikaanse vriend (40) is Sondagoggend op die N4-hoofweg digby Brits oorval en beroof. Die drie was Sondag omstreeks 02:00 op pad na die 22-jarige vrou se huis in Roodepoort, nadat hulle by familie op Mooinooi gebraai het. Die vrou het bestuur en té laat die skerp klippe in die pad sien lê. Die voertuig se motorband het die klippe getref en gebars. “Ek het vir my meisie gesê sy moet nie dadelik stop nie. Ons het so ŉ kilometer aangery waar ons toe gestop het om die wiel om te ruil. Ek het vir my meisie gesê om in die voertuig te bly, in eerste rat te sit en weg te jaag indien iets gebeur,” vertel die man. Die man was besig om die spaarwiel uit die kattebak te haal toe die vrou skielik skree: “Hy’s hier!” “Ewe skielik staan die aanvaller sowat twee meter aan my linkerkant met ’n vuurwapen in sy hand. Ek het die spaarwiel neergegooi en in die aanvaller se rigting geloop. Ek het twee treë in sy rigting gegee toe hy die geweer oorhaal. Ek het toe vir hom gesê ons sal loop.” Sy Amerikaanse vriend het toe reeds die pad gevat. Die man en die vrou het ook so vinnig moontlik probeer wegkom en al drie het sowat ’n kilometer verder in die bome langs die pad gaan wegkruip. Die vrou het haar selfoon by haar gehad en hul familie op Mooinooi gebel om te help. Die man het Dinsdagoggend aan Maroela Media vertel hulle het ’n verklaring by die polisiekantoor in Brits afgelê. Sowat R150 000 se goedere is gesteel, insluitend selfone, ’n kamera, 3 000 dollar in kontant, die Amerikaner se paspoort en identiteitsdokument, beursies en ’n sonbril ter waarde van R3 000. Die polisie ondersoek tans die saak. Dit is onduidelik of daar nog aanvallers was behalwe die een wat hulle teëgekom het. Die man sê sy Amerikaanse vriend is erg getraumatiseer. “Hy is glad nie gewoond aan goed soos dié nie.” Die Amerikaanse vriend moes ’n tydelike paspoort gaan kry om weer te kan terugkeer huis toe. “My vriend het Vrydagaand geland om by ons te kuier, maar hy is nou reeds besig om sy vliegtuigkaartjie terug Amerika toe te bespreek. Hy was geskok oor die voorval. Maar hy het tot die gevolgtrekking gekom dat Suid-Afrika en ons kultuur vir hom só mooi is dat een slegte gebeurtenis hom nie gaan afsit nie.” Die polisie van Brits het aan die man bevestig dat soortgelyke voorvalle reeds drie keer dié week aangemeld is. Maroela Media het verlede jaar in Mei berig oor ’n vrou wat ook op die N4-hoofweg naby Onderstepoort verkrag en beroof is.